Tűz nem volt, személyi sérülés pedig nem történt, de az ablakok néhány helyen beleremegtek.

Robbanás történt a szerdai műszakváltáskor a BorsodChem vegyipari vállalat kazincbarcikai székhelyű üzemében – írja az Index olvasóira hivatkozva. A lapnak többen is azt mondták, hogy a robbanás hatalmasat szólt a környéken, néhol az ablakok is remegtek tőle.

A berentei önkormányzat tájékoztatása szerint a robbanás során személyi sérülés nem történt, tűz nem keletkezett, veszélyes anyag pedig nem került ki a környezetbe. A robbanás tényét Borsod-Abaúj-Zemplén megye katasztrófavédelme megerősítette a lapnak, és ők is azt mondták, hogy nem volt tűz, és nem sérült meg senki.

A berentei önkormányzat az eset körülményeiről azt írta, az üzemben a nagyleállási munkák megkezdésekor, pár perccel este fél tíz után műszaki meghibásodás történt az egyik hőcserélőnél, ennek következtében víz került a technológiai rendszerbe. A gyors reakció miatt pedig erőteljes fizikai nyomásemelkedés történt a tartályban.